सफाई पेयजल समस्या पर किया धरना-प्रदर्शन
आसींद | जलयोजना की मोटर खराब होने और सफाई व्यवस्था चौपट होने से बुधवार को वार्डवासियों का आक्रोश फूट पड़ा। लोगों ने गांधी चौक में धरना-प्रदर्शन शुरू कर दिया। करीब आधा घंटा तक गतिरोध बना रहा। पुलिस ने आकर लोगों को समझाकर शांत किया। वार्ड 12 के पार्षद रामप्रसाद रैगर की अगुवाई में प्रदर्शन कर रहे लोगों ने बताया कि जल योजना की ट्यूबवैल का पंप सेट छह महीने से खराब है। वार्ड में सफाई व्यवस्था भी चौपट हो रही है। पालिका प्रशासन सुनवाई नहीं कर रहा है। गांधी चौक में धरना-प्रदर्शन कर रहे पार्षद रैगर ने बताया कि पालिका प्रशासन को कई बार इस संबंध में सूचित कर दिया गया लेकिन अब तक कोई कार्यवाही नहीं की है। इस कारण वार्ड के लोगों को यह कदम उठाना पड़ा है। दोपहर 12 बजे शुरू हुआ धरना-प्रदर्शन 12.30 बजे तक चला। सूचना पर पहुंचे पुलिस अधिकारियों ने वार्डवासियों को समझाकर शांत कराया।
^ठेकेदार को चेतावनी पत्र देकर तत्काल ट्यूबवैल की मोटर लगाने के लिए कहा गया है। सफाई व्यवस्था के लिए सफाई कर्मियों को निर्देश दे दिए हैं। पवनकुमार मीणा, ईओ नगरपालिका आसींद
आसींद. गांधीचौक में बुधवार दोपहर प्रदर्शन करते वार्ड 12 के निवासी।
hin_Deva hin_Deva hin_Deva hin_Deva